
KELMĖS SPECIALIOS MOKYKLOS MOKYKLOS MOKINIŲ ASMENINIŲ MOBILIŲJŲ TELEFONŲ IR KITŲ INFORMACINIŲ TECHNOLOGIJŲ ĮRENGINIŲ NAUDOJIMO TVARKOS APRAŠAS
 
I. BENDROSIOS NUOSTATOS
 
1. Kelmės specialiosios mokyklos mokinių asmeninių mobiliųjų telefonų ir kitų informacinių technologijų įrenginių naudojimo mokykloje tvarkos aprašas (toliau – Tvarka) parengtas vadovaujantis Lietuvos Respublikos švietimo, mokslo ir sporto ministro 2025 m. liepos 31 d. įsakymu Nr. V-807/V-726 „Dėl Mokinių asmeninių mobiliųjų telefonų ir kitų informacinių technologijų įrenginių naudojimo ikimokyklinio ugdymo ir bendrojo ugdymo mokykloje rekomendacijas patvirtinimo“ (toliau–Rekomendacijos).
2. Tvarka apibrėžia mokinių asmeninių informacinių technologijų įrenginių (toliau –Įrenginiai) naudojimo mokykloje (toliau – Mokykla) ir (ar) dalyvaujant mokyklos organizuojamose
ugdomosiose veiklose ne mokyklos aplinkoje gaires. Įrenginiai šiame apraše suprantami kaip mokinio disponuojama informacinė ir komunikacinė įranga (mobilieji telefonai, išmanieji laikrodžiai, asmeniniai kompiuteriai, planšetės ir kt.).
3. Aprašo paskirtis - užtikrinti saugią, ugdymui palankią mokyklos aplinką, kurioje būtų apibrėžtos asmeninių mobiliųjų telefonų ir kitų informacinių technologijų įrenginių naudojimo taisyklės, padedančios mokiniams ugdytis atsakingo ir sąmoningo jų naudojimo įgūdžius.
4.  Asmeniniai informacinių technologijų įrenginiai Apraše suprantami kaip mokinio disponuojama informacinė ir komunikacinė įranga, skirta skambinti ir (arba) susirašinėti teksto ir (arba) garso žinutėmis, ir (arba) klausytis, ir (arba) žiūrėti, ir (arba) dalintis garso ir vaizdo įrašais, ir (arba) naršyti internete, ir (arba) fotografuoti, ir (arba) kitiems su ugdymu nesusijusiems tikslams. 
5. Apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas. 
 

II. MOKINIŲ ASMENINIŲ INFORMACINIŲ TECHNOLOGIJŲ ĮRENGINIŲ NAUDOJIMO MOKYKLOJE RIBOJIMO ATVEJAI IR IŠIMTYS

6. Asmeninių informacinių technologijų įrenginių naudojimas ugdymo proceso metu (pamokų, renginių, edukacijų, neformaliojo ugdymo ir kt.) ribojamas: 
         6.1. asmeniniai informacinių technologijų įrenginiai lieka mokinių kuprinėse, krepšiuose 
arba yra įdedami į iš anksto su mokiniais sutartas vietas (spinta, dėžutės ir kt.);
6.2. ugdymo proceso metu asmeniniai informacinių technologijų įrenginiai turi būti išjungti arba juose nustatytas begarsis režimas. 
7. Per pertraukas rekomenduojama riboti asmeninių informacinių technologijų įrenginių naudojimą, numatant alternatyvias aktyvias veiklas. 
8. Visos dienos grupę lankantiems mokiniams asmeniniais informacinių technologijų įrenginiais leidžiama naudotis remiantis pailgintos dienos grupių susitarimais. 
9. Bendrabutyje gyvenantiems mokiniams asmeniniais informacinių technologijų įrenginiais leidžiama naudotis remiantis auklėjamųjų grupių susitarimais. 
10. Asmeniniai informacinių technologijų įrenginiai gali būti naudojami: 
10.1. siekiant numatytų ugdymo tikslų, mokytojo ar švietimo pagalbos specialisto iniciatyva pamokoje ar ne mokyklos aplinkoje organizuojamoms veikloms, kurioms atlikti jiems reikalingi; 
10.2. kai mokiniams dėl jų sveikatos ar kitų objektyvių aplinkybių yra poreikis jais pasinaudoti, suderinus su klasės vadovu;
10.3.  esant situacijai, kai reikia nedelsiant susisiekti su tėvais (globėjais, rūpintojais). 
11. Tėvams (globėjams, rūpintojams) prireikus susisiekti su mokiniu rekomenduojama skambinti klasės vadovui, auklėtojui, švietimo pagalbos specialistams arba mokyklos interneto svetainėje nurodytu telefonu. 
12. Mokyklos teritorijoje mokiniams draudžiama filmuoti ir fotografuoti, išskyrus tuos 
atvejus, kai tai reikalinga ugdymosi tikslams pasiekti.  
 
III. PRIEMONĖS APRAŠO ĮGYVENDINIMUI UŽTIKRINTI,
ATSAKOMYBĖ IR PASEKMĖS
 
13. Visais atvejais rekomenduojama mokiniams asmeninių informacinių technologijų įrenginių į mokyklą nesinešti.  
14. Mokykla neatsako už prarastus ar sugadintus asmeninius informacinių technologijų 
įrenginius. 
15. Jei mokinys ignoruoja mokytojo ar darbuotojo pastabas ir nesiima tinkamų veiksmų dėl asmeninio informacinių technologijų įrenginio ribojimo, apie jo elgesį informuojami tėvai (globėjai, rūpintojai), o mokiniui taikoma drausminimo priemonė: mokinio asmeninis informacinių technologijų įrenginys yra paimamas ir grąžinamas po pamokos. 
16. Jei tas pats mokinys nesilaiko Aprašo nuostatų pakartotinai, informuojami jo tėvai (globėjai, rūpintojai), siūloma asmeninio informacinių technologijų įrenginio į mokyklą nesinešti, jis paimamas iš mokinio ir grąžinamas tėvams (globėjams, rūpintojams). 
17. Tėvams (globėjams, rūpintojams) nebendradarbiaujant, klasės vadovas kreipiasi į mokyklos Vaiko gerovės komisiją (toliau – VGK), o nesant teigiamo pokyčio, mokyklos vadovas kreipiasi į Kelmės miesto savivaldybės administracijos VGK. 
 
IV. BAIGIAMOSIOS NUOSTATOS 
 
18. Aprašas skelbiamas Kelmės specialiosios mokyklos interneto svetainėje ir keičiamas pasikeitus teisės aktams ar mokyklos tarybos iniciatyva. 
19. Mokinius, tėvus(globėjus, rūpintojus) su Aprašu supažindina klasės vadovas. 
 
_________________________
